**Od rupca (podgutnice) do kravate**

**Razgovor s književnikom Božidarom Prosenjakom**

**(uz obilježavanje Europske kulturne baštine)**

Znamo da se kravata – sveopći simbol uglađenosti – vezuje uz Hrvate koji su je kao modni detalj u 17. st. proširili Europom. Kako? Rekao nam je poznati velikogorički književnik Božidar Prosenjak koji je napisao knjige „Priča o kravati'' i „Prva kravata''. U knjizi „Priča o kravati'' piše:

*Došao je trenutak rastanka. Njih su dvoje šutjeli. Iznenada Marica skine s glave svoj rubac i zaveže ga oko vrata. „Što je ovo?'' upita on. „Želim da nosiš ovaj rubac blizu srca. Nek te uvijek sjeća na to i da te volim i da ću ti ostati vjerna sve dok se opet ne vratiš kući“, rekla je Marica. „Dok god je ovaj rubac na mojim grudima za mene neće postojati ni jedna druga“, obeća Ivan.*

Predaja kaže da su rupce, prema narodnom običaju u Hrvatskoj, djevojke i žene vezivale mladićima i muževima kad bi oni odlazili u rat. Noseći rubac oko vrata muškarac bi pokazivao vjernost. Odora hrvatskih vojnika u Tridesetogodišnjem ratu (1618. - 1648.) budila je posebnu pažnju. Između ostaloga i zbog tih slikovitih rubaca koje su hrvatski vojnici vezali oko vrata na vrlo karakterističan način, bila je svojevremeno prozvana najljepšom vojskom na europskom ratištu. Hrvatski je rubac posebno osvojio Francusku, a svijet ga je kasnije nazvao prema imenu naroda koji ga je nosio - kravata (*fr. croate/cravate*), jer se naziv *hrvatski* u ono vrijeme pisalo *cravate*.

1. **Što je podgutnica (turopoljska)?**

To je rubac koja se u Turopolju vezao muškarcu oko vrata ili kako bi se u narodu reklo – pod gutom – po čemu je i dobila ime podgutnica. Ona je i danas dio muške narodne nošnje u Turopolju.

1. **Postoje li zapisi kojima možemo potvrditi da je kravata nastala od podgutnice?**

*Sa sigurnošću možemo tvrditi da se rubac, kao ukras narodne nošnje, nosio u raznim krajevima gdje su živjeli Hrvati onoga vremena. U nekim krajevima nazivali su ga na primjer poša, okovratnica, a u Turopolju je poznat kao podgutnica. Zato možemo reći da je kravatu stvorio genij hrvatskoga naroda. Mnoge dokaze pronalazimo na hrvatskim narodnim nošnjama i u narodnim pjesmama gdje se spominje darivanje rupca. Pjesmu je na početku 20. st. zabilježio naš etnomuzikolog Vinko Žganec.*

„Snočka sam ti kesno

Fučkal i popeval

Fučkal i popeval

Pod oblok dohajal.

Pod oblok dohajal,

Tebe vun vuzaval;

Tebe vun vuzaval

Lepi dar donašal.

Lepi dar donašal:

Čerlenoga ropca

Vu čerlenom ropcu

Čerlenu jabuku…“

Darivanje rupca između djevojke i mladića u hrvatskoj prošlosti imalo je značenje darivanja prstena. Bio je to znak ljubavi i vjernosti. Nosili su ga mladići i djevojke na svečanom ruhu. Bio je to prototip uresa koji je kasnije u Parizu prozvan – kravata.

1. **Zašto se kravata danas zove kravata?**

Kada su Hrvati išli u Tridesetogodišnji rat donijeli su sa sobom novi način ratovanja do tada nepoznat u Europi. Bio je to zapravo oblik koji danas poznajemo kao diverzantski rat, a koji su Hrvati izvježbali u boju s brojnijom i bolje naoružanom Osmanlijskom vojskom. Bila je to hrvatska laka konjica za koju u Europi nije postojalo ime pa su je jednostavno prozvali *Hrvati*. Oni bi iznenada napali, najčešće neprijateljsku pozadinu ili njegova slaba i nezaštićena mjesta, i brzo nestali. Bili su vrlo učinkoviti, a imali su još jednu veliku prednost. Snabdijevali su se na terenu, pa cara nisu puno stajali. Glas o Hrvatima proširila se cijelom Europom. Zato su hrvatsku pukovniju htjeli u svojoj vojsci imati i Francuzi. A kolika je bila njezina važnost govori i samo ime pukovnije *Hrvatska kraljevska (Royal Cravattes),* kojom je preko svoga izaslanika zapovijedao sam francuski kralj.Kasnije su u njoj služili i Francuzi kojima se svidio hrvatski rubac, pa su ga donijeli i na francuski dvor. Ukras je zavolio i francuski kralj kojemu je jedan dvoranin svakoga jutra donosio kravate na pladnju, a on bi izabirao. Kravata kao modni ures nije imala imena. Najjednostavnije je bilo nazvati je po Hrvatima - kravata. S vojničke je odore prešla u građansku modu i postala simbolom svakodnevnoga uljepšavanja. Hrvatsko se ime za kravatu zadržalo u svim važnijim svjetskim jezicima i to je jedan od najsnažnijih dokaza o hrvatskom autorstvu nad kravatom. Od Francuza kravatu su preuzeli Englezi i raširili je po svojim kolonijama širom svijeta. Poseban doprinos kravati dali su još Amerikanci koji su joj dodali današnji oblik i Talijani koji su je komercijalizirali. Tako je kravata zaista hrvatski izum, ali u kojem su važan udio imali i drugi narodi*,* i zato je kravata zajedničko djelo cijeloga svijeta. A turopoljska je *podgutnica,* kao ures kojim se dičilo turopoljsko plemstvo, sigurno imalo važnu, pa možda i presudnu ulogu u lansiranju kravate na europsko tlo.Zato sam tu mogućnost diskretno naznačio u svojim knjigama. Vjerujem kako bi bilo dobro da se u Muzeju Turopolja jedna soba posveti *podgutnici,* a u toj bi sobi središnje mjesto mogla imati lutka s izvornim oblikom *podgutnice,* koja je vrlo lijepa. Takav eksponat bi sigurno bio zanimljiv turistima koji dolaze u Veliku Goricu, posebno zbog zračne luke Pleso, ali i u Zagreb.

1. **Postoji li danas u Turopolju kravata kao podgutnica?**

Tu časnu tradiciju nošenja podgutnice kao dijela turopoljske muške narodne nošnje brižljivo čuva i njeguje Plemenita opčina turopoljska i Turopoljski banderij.

1. **Kako mi u Turopolju obilježavamo Dan kravate?**

Academia Cravatica pokrenula je inicijativu za ustanovljenjem hrvatskog i svjetskog Dana kravate koji se obilježava 18. listopada svake godine, upravo kao sjećanje na instalaciju Kravata oko Arene u Puli 2003. godine.

Mi smo za Jurjevo 2010. oko dvorca Lukavec svezali turopoljsku podgutnicu te je za vrijeme Proljetnog sajma iste godine Pučko otvoreno učilište u Velikoj Gorici također ukrašeno turopoljskom podgutnicom. Zaživjela je i nagrada pod nazivom Turopoljska podgutnicakoja se uz Dan grada, 13. prosinca, na blagdan Svete Lucije, zaštitnice Velike Gorice, dodjeljuje istaknutim osobama za zasluge u kulturi.

**Hvala vam gospodine Prosenjak.**

**Ja ću završiti ovaj razgovor riječnima župana turopoljskog Franje pl. Kosa: „Podgutnicu, kravatu nosite dostojanstveno, jer ona govori o malom narodu teri je s tim modnim detaljem zadužil celi svet.“**

**Zaporka: Turopolje 22116**

**Razred 6.**

**Podatci o radu:**

1. zaporka i razred koji učenik pohađa: **Zaporka: Turopolje 22116, razred 6.**
2. ime i prezime učenika – autora rada: **Ana Omrčen**
3. naslov rada: **Od rupca (podgutnice) do kravate**
4. razred: **6.**
5. ZA SAMOSTALNE NOVINARSKE RADOVE – naznačenu vrstu novinarskoga rada (reportaža, kritika, izvještaj, vijest, intervju ili članak) koja je upisana i u tablici-prijavnici: **intervju**
6. naziv škole: **OŠ Nikole Hribara**
7. ime i prezime voditelja/mentora: **Jasna Gazdić**
8. potpis voditelja/mentora kojim jamči točnost svih navedenih podataka
9. potpunu adresu škole (ulica, broj, poštanski broj i mjesto) i broj telefona: **Ruđera Boškovića 11, 10410 Velika Gorica, 01 6221 134**
10. potpis ravnatelja škole

potpis voditelja/mentora

Jasna Gazdić

\_\_\_\_\_\_\_\_\_\_\_\_\_\_\_\_\_\_\_\_\_\_\_

potpis ravnatelja škole

Stjepan Maravić

\_\_\_\_\_\_\_\_\_\_\_\_\_\_\_\_\_\_\_\_\_\_\_